Ísland hefur fullgilt , staðfest og gerst aðili að fjölda þjóðréttarsamninga frá því í apríl 2018 . Þar á meðal má nefna : ákvörðun III / 1 um breytingu á Baselsamningnum um eftirlit með flutningi spilliefna milli landa og förgun þeirra ; samning Evrópuráðsins um forvarnir og baráttu gegn ofbeldi gegn konum og heimilisofbeldi ; samþykkt allsherjarþings Alþjóðavinnumálastofnunarinnar nr. 187 um að efla öryggi og heilbrigði við vinnu ; samning milli Íslands og Georgíu um endurviðtöku einstaklinga sem hafa búsetu án heimildar ; samning milli ríkisstjórnar Kanada , ríkisstjórnar Konungsríkisins Danmerkur , ríkisstjórnar Lýðveldisins Finnlands , ríkisstjórnar Íslands , ríkisstjórnar Konungsríkisins Noregs , ríkisstjórnar Rússneska sambandsríkisins , ríkisstjórnar Konungsríkisins Svíþjóðar og ríkisstjórnar Bandaríkja Norður-Ameríku um að efla alþjóðlegt vísindasamstarf á norðurslóðum ; samning milli ríkisstjórnar Íslands og ríkisstjórnar Sameinuðu arabísku furstadæmanna um upplýsingaskipti um skattamál ; samning milli Evrópusambandsins og ríkisstjórnar lýðveldisins Íslands og Konungsríkisins Noregs um málsmeðferð við afhendingu ; samning milli Íslands og Bandaríkja Norður-Ameríku um almannatryggingar ; samning milli ríkisstjórnar lýðveldisins Íslands og ríkisstjórnar Sambandslýðveldisins Þýskalands um gagnkvæma vernd trúnaðarflokkaðra upplýsinga ; samning milli Íslands og Japans til að afnema tvísköttun að því er varðar skatta á tekjur og að koma í veg fyrir skattsvik og skattundanskot ; Minamatasamninginn um kvikasilfur ; rammasamkomulag milli Grænlands / Danmerkur , Íslands og Noregs , um vernd loðnustofnsins og stjórn veiða úr honum og viðauka IV um varnir gegn mengun vegna frárennslis frá skipum við alþjóðasamning um varnir gegn mengun frá skipum 1973 , með breytingum samkvæmt bókun 1978 . Að auki er nú unnið að fullgildingu nokkurra loftferðasamninga sem undirritaðir voru á árinu 2018 . Þá vinnur utanríkisráðuneytið , ásamt öðrum ráðuneytum , að fullgildingu , staðfestingu og aðild að ýmsum samningum við erlend ríki og alþjóðastofnanir sem stefnt er að því að öðlist gildi á árinu .